P r e d k l a d a c i a      s p r á v a   

	Návrh zákona o verejnom obstarávaní vypracoval Úrad pre verejné obstarávanie 
na základe Plánu legislatívnych úloh vlády Slovenskej republiky na rok 2005. 

	Navrhovanou právnou úpravou sa sleduje dosiahnutie úplnej kompatibility 
so smernicou Európskeho parlamentu a Rady 2004/17/ES z  31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb, smernicou Európskeho parlamentu a Rady 2004/18/ES 
z 31. marca 2004 o koordinácii postupov pri zadávaní  verejných zákaziek na práce, verejných zákaziek na dodávku tovaru a verejných zákaziek na služby a Nariadením Komisie (ES) 
č. 1874/2004 z  28. októbra 2004, ktorým sa menia a dopĺňajú smernice Európskeho parlamentu a Rady 2004/17/ES a 2004/18/ES, pokiaľ ide o ich prahy uplatňovania v oblasti  postupov uzatvárania  zmlúv. 

	Predkladaný návrh zákona o verejnom obstarávaní v samostatných častiach upravuje pravidlá a postupy  pre zadávanie nadlimitných zákaziek spolu pre tzv. klasický sektor, ktorý 
sa označuje ako verejný obstarávateľ a pre tzv. prirodzený monopol, ktorý sa označuje 
ako obstarávateľ. Definície verejného obstarávateľa a obstarávateľa sa transponujú z vyššie uvedených smerníc. Pravidlá a postupy, ktoré sa aplikujú pri zadávaní zákaziek s nižšími finančnými hodnotami, ako sú uvedené v smerniciach, tzv. národná legislatíva, sú upravené v samostatnej časti. V ďalšej časti je upravený osobitný postup, ktorý sa použije pri súťaži návrhov.  Návrh zákona o verejnom obstarávaní súčasne upravuje správu vo verejnom obstarávaní  a revízne postupy, ktoré je možné uplatniť pri zadávaní zákaziek a v súťaži návrhov. 
	
	Úrad pre verejné obstarávanie sa splnomocňuje na vydanie vykonávacích predpisov, ktoré budú upravovať obsahy a vzory oznámení používaných vo verejnom obstarávaní a podrobnosti o súťaži návrhov.

	Návrh zákona o verejnom obstarávaní bol prerokovaný na zasadnutí Rady hospodárskeho a sociálneho partnerstva  konanom dňa 3. 6. 2005, ktorá ho odsúhlasila  s pripomienkami. 

	Návrh zákona nebude mať priamy hospodársky a finančný dosah, nebude mať bezprostredný vplyv na štátny rozpočet, rozpočet obcí alebo rozpočty vyšších územných celkov. Taktiež nebude  mať negatívny environmentálny vplyv, ani vplyv na zamestnanosť. 	
	Príprava návrhu zákona o verejnom obstarávaní sa uskutočňovala v pracovných skupinách, v ktorých boli zastúpení aj externí členovia z vybratých rezortov, zástupcovia z vybratých odvetví a ostatných inštitúcií zaoberajúcimi sa problematikou verejného obstarávania.

	Návrh zákona o verejnom obstarávaní bol predložený na medzirezortné pripomienkové konanie  60 subjektom. Okrem oslovených subjektov poslalo pripomienky 
aj ďalších 11 subjektov. Bolo vykonaných 22 rozporových konaní na úrovni expertov – generálnych riaditeľov a riaditeľov príslušných subjektov. Na úrovni štatutárnych zástupcov bolo vykonaných 12 rozporových konaní. Rozpory, ktoré sa nepodarilo odstrániť sú uvedené vo vyhlásení predkladateľa. 

	Predkladaný návrh zákona je v súlade s Ústavou Slovenskej republiky, zákonmi Slovenskej republiky, ako aj medzinárodnými zmluvami a inými medzinárodnými dokumentmi, ktorými je  Slovenská republiky viazaná. 

	Návrh zákona z hľadiska jazykovej správnosti bol posúdený Slovenskou akadémiou vied, Jazykovedným ústavom Ľudovíta Štúra.   

	Návrh zákona bol prerokovaný Legislatívnou radou vlády Slovenskej republiky        dňa 7. 6. 2005, ktorá  vrátila návrh zákona na prepracovanie a uložila po prerokovaní  Stálou pracovnou komisiou LRV SR pre správne právo predložiť jeho nové znenie na opätovné prerokovanie. 

Návrh zákona bol prerokovaný v Stálej pracovnej komisii Legislatívnej rady vlády Slovenskej republiky pre správne právo dňa 26. 7. 2005, ktorá dospela k záveru, že navrhovaný zákon je potrebné prijať, odporučila prehodnotiť úpravu týkajúcu sa konania 
vo verejnom obstarávaní, zníženie počtu odkazov pod čiarou, úpravu odbornej spôsobilosti, úpravu správnych deliktov. K jednotlivým ustanoveniam návrhu zákona boli uplatnené  konkrétne pripomienky, ktoré boli akceptované a zapracované do nového znenia návrhu zákona.   

Nové znenie návrhu zákona o verejnom obstarávaní bolo schválené s pripomienkami na rokovaní Legislatívnej rady vlády Slovenskej republiky dňa 23. augusta 2005. Pripomienky boli zapracované do návrhu zákona.